ՀՌՈՄԻ ՊԱՊԻ ՈՒՂԵՐՁԸ ՀԱՅ ԺՈՂՈՎՐԴԻՆ

§ԳԱԼԻՍ ԵՄ ՈՐՊԵՍ ՈՒԽՏԱԳՆԱՑ՝ ԸՄՊԵԼՈՒ

ՁԵՐ ԺԱՅՌԵ ՀԱՎԱՏՔԻ ԱՂԲՅՈՒՐԻՑ¦

Հռոմի  Սրբազան  քահանայապետ  Ֆրանցիսկոս  Պապըտեսաուղերձ է հղել հայ ժողովրդին՝ մասնավորապես նշելով,   որ  գալիս է դեպի Հայաստանի առեղծվածային բարձունքները՝ որպես  եղբայր. §Մի քանի օր անց ես մեծ ուրախությամբ կլինեմ ձեր մեջ` Հայաստանում: Այս պահից արդեն հրավիրում եմ ձեզ աղոթելու այս առաքելական ճանապարհորդության համար: Աստծո օգնությամբ գալիս եմ ձեզ մոտ, իրականացնելու, ինչպես ճանապարհորդության կարգախոսն է ասում` այց առաջին քրիստոնյա երկիր: Եվ գալիս եմ որպես ուխտագնաց` այս հոբելյանական տարում թաթախվելու ձեր ժողովրդի հնագույն իմաստության մեջ և ըմպելու ձեր ժայռե` ինչպես ձեր հայտնի փորագիր խաչքարերն են, հավատքի աղբյուրից: Գալիս եմ դեպի Հայաստանի առեղծվածային բարձունքները որպես եղբայր՝ մղված ձեր դեմքերը տեսնելու ցանկությունից, աղոթելու ձեզ հետ և կիսելու բարեկամության պարգևը: Ձեր պատմությունը և ձեր սիրելի ժողովրդի հետ կատարված իրադարձությունները իմ մեջ առաջացնում են հիացմունք և վիշտ: Հիացմունք, քանի որ Հիսուսի խաչի ու ձեր տաղանդավոր մտքի մեջ եք գտել կրկին ոտքի կանգնելու ուժը՝ նույնիսկ ամենասարսափելի տառապանքներից հետո, որ պատմությունը կարող է հիշել: Վիշտ` այն ողբերգությունների համար, որոնք ձեր հայրերը կրել են իրենց մաշկի վրա¦: Ապա Սրբազան քահանայապետը հորդորել է. §Թույլ չտանք ցավոտ հիշողություններին տիրանալու մեր սրտին: Նույնիսկ չարի շարունակական հարձակումներին չհանձնվենք: Գործենք ինչպես Նոյը, որ ջրհեղեղից հետո չհոգնեց դեպի երկինք հայացք նետելուց և մի քանի անգամ աղավնի ուղարկեց, մինչև որ նա վերադարձավ ձիթապտղի մատղաշ տերևով: Սա նշան էր, որ կյանքը կարելի էր վերսկսել, և հույսը պետք է հարություն առներ: Որպես Ավետարանի ծառա և խաղաղության սուրհանդակ` ցանկանում եմ գալ ձեզ մոտ՝ նեցուկ կանգնելու խաղաղության ճանապարհին գործադրված յուրաքանչյուր ջանքին և միասին քայլելու հաշտության արահետով, որը հույս է ծնում: Թող որ ձեր ժողովրդի մեծանուն սրբերը, մասնավորապես Եկեղեցու վարդապետ Գրիգոր Նարեկացին, օրհնեն մեր հանդիպումները, որոնց սպասում եմ վառ ցանկությամբ: Հատկապես սպասում եմ իմ եղբայր Գարեգինին կրկին գրկելու և նրա հետ միասին նոր թափ հաղորդելու դեպի լիակատար միություն տանող ուղուն¦: Եզրափակելով խոսքը` Ֆրանցիսկոս Պապը հավելել է. §Անցյալ տարի Հռոմ էիք եկել աշխարհի տարբեր երկրներից, և բոլորս միասին աղոթեցինք Սուրբ Պետրոսի շիրմաքարի մոտ: Հիմա ինքս եմ գալիս ձեր օրհնյալ երկիր՝ մեր հաղորդությունը ամրապնդելու, հաշտեցման ուղով առաջ շարժվելու և մեզ հույսով քաջալերելու համար: